Gandia reconeix les aportacions dels Consells de la Infància amb els seus noms en un mural
14 juny 2024

## Gandia reconeix les aportacions dels Consells de la Infància amb els seus noms en un mural14 juny 2024Última actualització: 17 juny 2024

![](../gestion/img/87ec7aeb1b4fcadf7bf49f0264efb47425e7a2e34cab44c3b18ce2ab01490cf3.jpg)  
  

L'alcalde de Gandia, **José Manuel Prieto**, i la regidora d’Infància, **Esther Sapena**, han presidit aquest matí l’acte de cloenda de la sisena edició del programa municipal “la Infància pren el micro 2024”, que ha tingut lloc al saló de plenaris de l’Ajuntament. A l’acte també hi han intervingut els representants de tots els grups municipals.

Durant tot el curs, 30 xiquetes i xiquets de cinquè i sisè de primària de 15 centres educatius de la ciutat s’han reunit mensualment i han debatut i reflexionat sobre diversos temes, especialment aquells relacionats amb els drets i el benesta de la infància.

“La ciutat ha de moure’s també amb el vostre impuls i implicació i així ho estem fent, entre totes i tots. Durant este curs passat heu estat molt actius en coses de ciutat: participació en les cavalcades de Pare Noel i Reis Mags; participació al Dia de la Dona, en les accions emmarcades en la xarxa Ciutat Amiga de la Infància; participació per primera vegada en la Cursa de la Dona, amb el lliurament de dorsals i el material a les corredores; en el programa Divendres al Roís i en Patis Oberts. Gràcies per implicar-vos activament en la creació de la Gandia amable, còmoda, bonica i plena de vida que tenim i disfrutem cada dia”, ha expressat l’Alcalde.

Per la seua banda, Esther Sapena, ha destacat la importància que les administracions tinguen en compte la visió de les xiquetes i xiquets, _“perquè a més sou capaços de trobar solucions molt senzilles i obvies; teniu clar que voleu un món més equitatiu, més sostenible, més feminista... I així ho demostreu en les vostres propostes, amb un punt de vista creatiu i molt diferent al de l’adult, que ens enriqueix a l’hora de prendre les decisions per a tindre una ciutat més inclusiva. Si volem ser una ciutat vertaderament educadora, l’aportació de la Infància és imprescindible. Però això no és el final, només una etapa; el fet d’aprendre a alçar la veu i dir la vostra opinió és un bagatge que heu aprés a través del Consell de la Infància i que heu d’aplicar durant la resta de la vostra vida. La vostra aportació en tots els àmbits sembre serà necessària”_.

Tal i com va avançar ahir la regidora, els membres dels Consells de la Infància han rebut una sorpresa; Gandia vol fer un reconeixement molt especial a les seues aportacions. Així, a partir del 20 de novembre començarà a confeccionar-se un mural a la ciutat on tots els xiquets i xiquetes que han format part dels consells des del seu naixement, ara fa cinc anys, hi escriuran els seus noms, perquè la seua contribució quede imortalitzada i siga pública. De fet, en finalitzar la sessió han rebut un regal que contenia un rotulador per a la inscripció.

Finalment, des del departament d’Infància se’ls ha oferit un esmorzar amb productes sostenibles i de proximitat, d’acord amb els Objectius de Desenvolupament Sostenible (ODS) de l’Agenda 2030 de l’ONU.

[Twittear](https://twitter.com/share)